als_Latn dik_Latn sna_Latn
Gjatë vizitës së tij në Zvicër, kryeparlamentari Meta është takuar me homologun Stephane Rossini. Gjatë takimit me të, Meta deklaroi se vlerëson marrëdhëniet e mira mes Shqipërisë dhe Zvicrës, të cilat nevojitet të konsolidohen edhe më tepër. Në vijim të fjalës së tij, Meta tha se Zvicra përfaqëson një partner të rëndësishëm për Shqipërinë dhe marrëdhëniet ndërparlamentare të të gjitha niveleve do luajnë rol në rritjen e cilësisë së bashkëpunimit. Kryeparlamentari shprehu vullnetin e palës shqiptare për të mirëpritur sa më shumë investime zvicerane, sidomos në kuadër të projektit TAP dhe gazifikimit të Shqipërisë. Ai tha se vendi mirëpret investime edhe në fusha të tjera prioritare, të tilla si: bujqësia, energjia dhe turizmi. Ai vlerësoi kontributin zviceran dhe tha se Shqipëria ka shumë për të përfituar nga modeli i suksesshëm zviceran i efikasitetit të pushtetit lokal, i cili është në shërbim të komunitetit ku jetojnë qytetarët. Ndërsa Presidenti i Këshillit Kombëtar në Zvicër, Stephane Rossini, deklaroi se komuniteti shqiptar në Zvicër është një faktor i rëndësishëm që lidh edhe më tepër dy vendet dhe u le rrugë investimeve e shkëmbimeve mes Zvicrës dhe Shqipërisë. Ai rikonfirmoi vullnetin e palës zvicerane për të cuar më tej bashkëpunimin shumëpalësh me Shqipërinë.
als_Latn